INFORMACINĖS VISUOMENĖS PLĖTROS KOMITETO

DIREKTORIUS

ĮSAKYMAS

DĖL INFORMACINĖS VISUOMENĖS PLĖTROS KOMITETO DIREKTORIAUS 2008 M. GRUODŽIO 1 D. ĮSAKYMO NR. T-228 „DĖL VALSTYBĖS INFORMACINIŲ IŠTEKLIŲ SĄVEIKUMO PLATFORMOS FUNKCIONAVIMO TAISYKLIŲ PATVIRTINIMO“ PAKEITIMO

2024 m. sausio 12 d. Nr. T-2(2024)

Vilnius

Pakeičiu Informacinės visuomenės plėtros komiteto direktoriaus 2008 m. gruodžio 1 d. įsakymu Nr. T-228 „Dėl Valstybės informacinių išteklių sąveikumo platformos funkcionavimo taisyklių patvirtinimo“ patvirtintas Valstybės informacinių išteklių sąveikumo platformos funkcionavimo taisykles ir išdėstau jas nauja redakcija (pridedama).

Direktorius	Tomas Misevičius

PATVIRTINTA

Informacinės visuomenės plėtros komiteto

prie Lietuvos Respublikos Vyriausybės

direktoriaus 2008 m. gruodžio 1 d. įsakymu

Nr. T-228

(Informacinės visuomenės plėtros komiteto

direktoriaus 2024 m. sausio 12 d. įsakymo

Nr. T-2(2024) redakcija)

VALSTYBĖS INFORMACINIŲ IŠTEKLIŲ SĄVEIKUMO PLATFORMOS FUNKCIONAVIMO TAISYKLĖS

I SKYRIUS

BENDROSIOS NUOSTATOS

1.	Valstybės informacinių išteklių sąveikumo platformos funkcionavimo taisyklės (toliau – Taisyklės) reglamentuoja Valstybės informacinių išteklių sąveikumo platformos (toliau – VIISP) paslaugų turinį (funkcionalumą), paslaugų teikimo ir administravimo tvarką, VIISP pagrindinio tvarkytojo – Informacinės visuomenės plėtros komiteto (toliau – Komitetas), institucijų, nurodytų Lietuvos Respublikos valstybės informacinių išteklių valdymo įstatymo 2 straipsnio 46 dalyje bei 38 straipsnyje (toliau – institucijos), sutarčių ir teisės aktų numatytomis sąlygomis besinaudojančių VIISP paslaugomis (toliau – VIISP paslaugų gavėjai), duomenų gavėjų, mokėjimo paslaugos tarpininkavimo paslaugų teikėjo (toliau – Mokėjimo tarpininkas), valstybės tarnautojų ar darbuotojų, gaunančių darbo užmokestį iš valstybės biudžeto, savivaldybių biudžetų ir valstybės pinigų fondų ar fizinių asmenų, turinčių teisę naudotis VIISP ištekliais numatytoms funkcijoms atlikti (toliau – VIISP naudotojai) teises ir pareigas.

2.	Taisyklės privalomos VIISP tvarkytojams, VIISP paslaugų gavėjams, duomenų gavėjams, subjektams, ketinantiems tapti VIISP paslaugų gavėjais ar duomenų gavėjais, Mokėjimo tarpininkui ir VIISP naudotojams.

3.	Taisyklėse vartojamos sąvokos atitinka 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme, Lietuvos Respublikos mokėjimų įstatyme ir Lietuvos Respublikos valstybės informacinių išteklių valdymo įstatyme apibrėžtas sąvokas.

II SKYRIUS

VIISP PASLAUGŲ TEIKIMO SĄLYGOS

4.	Komitetas VIISP paslaugas teikia vadovaudamasis Bendruoju duomenų apsaugos reglamentu, Lietuvos Respublikos asmens duomenų teisinės apsaugos įstatymu, Lietuvos Respublikos valstybės informacinių išteklių valdymo įstatymu, Lietuvos Respublikos kibernetinio saugumo įstatymu, Valstybės informacinių išteklių sąveikumo platformos duomenų saugos nuostatais, patvirtintais Lietuvos Respublikos Ekonomikos ir inovacijų ministro 2021 m. rugpjūčio 9 d. įsakymu Nr. 4-886 „Dėl Valstybės informacinių išteklių sąveikumo platformos modernizavimo ir Valstybės informacinių išteklių sąveikumo platformos nuostatų ir Valstybės informacinių išteklių sąveikumo platformos duomenų saugos nuostatų patvirtinimo“ (toliau – VIISP duomenų saugos nuostatai) ir Valstybės informacinių išteklių sąveikumo platformos nuostatais, patvirtintais Lietuvos Respublikos Ekonomikos ir inovacijų ministro 2021 m. rugpjūčio 9 d. įsakymu Nr. 4-886 „Dėl Valstybės informacinių išteklių sąveikumo platformos modernizavimo ir Valstybės informacinių išteklių sąveikumo platformos nuostatų ir Valstybės informacinių išteklių sąveikumo platformos duomenų saugos nuostatų patvirtinimo“ (toliau – VIISP nuostatai).

5.	Teikdamas VIISP paslaugas Komitetas:

5.1.	užtikrina sklandų VIISP techninės ir programinės įrangos, skirtos teikti VIISP paslaugų gavėjams VIISP paslaugas, veikimą. Sklandus VIISP veikimas šiame punkte reiškia, jog esant veiklos sutrikimams, dėl kurių VIISP paslaugų teikimas tampa negalimas, tokie sutrikimai turi būti pašalinti per ne ilgesnį, kaip VIISP duomenų saugos nuostatuose veiklos atstatymui nustatytą terminą;

5.2.	teikia VIISP paslaugų gavėjams visą reikiamą techninę ir metodinę informaciją, kuri būtina VIISP paslaugų gavėjams naudotis VIISP paslaugomis;

5.3.	atlieka VIISP naudotojų registravimą, teisių ir rolių administravimą;

5.4.	pasikeitus įstatymų ar kitų teisės aktų, reglamentuojančių duomenų tvarkymą ir saugą, nuostatoms, dėl kurių Komitetas netenka teisės teikti VIISP paslaugas, nedelsdamas raštu praneša apie tokias aplinkybes VIISP paslaugų gavėjams;

5.5.	vadovaujantis VIISP nuostatais ir duomenų saugą reglamentuojančiais dokumentais, įgyvendina VIISP informacijos saugos valdymo sistemos organizacines ir technines priemones, užtikrinančias duomenų patikimumą, tikslumą ir fizinių ar juridinių asmenų, kuriems teikiama prieiga prie institucijų elektroniniu būdu teikiamų administracinių paslaugų ir viešųjų paslaugų, kurių teikimą administruoja viešojo administravimo subjektai, ir administracinėms arba viešosioms paslaugoms nepriskirtų viešojo administravimo subjektų paslaugų (toliau – elektroninės paslaugos) gavėjų (toliau – elektroninių paslaugų gavėjai), tapatumą bei skirtas apsaugoti duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo, nuo duomenų pateikimo į VIISP momento iki tokių duomenų saugojimo termino pabaigos;

5.6.	atlieka kitus teisės aktuose numatytus veiksmus, kiek tai susiję su VIISP paslaugų teikimu.

6.	VIISP paslaugų gavėjai:

6.1.	užtikrina VIISP paslaugos gavėjų naudojamų techninių ir programinių priemonių, skirtų naudotis VIISP paslaugomis, tinkamą ir saugų veikimą, įgyvendina tinkamas organizacines ir technines priemones, užtikrinančias duomenų patikimumą, tikslumą ir elektroninių paslaugų gavėjų tapatumą bei skirtas apsaugoti duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo remiantis informacinės sistemos ar registro duomenų saugą reglamentuojančiais dokumentais bei užtikrina atitiktį Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašui, patvirtintam Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“;

6.2.	teikia tik teisingą, aktualią, tikslią ir išsamią informaciją ir dokumentus, reikalingus teikti VIISP paslaugas;

6.3.	nesinaudoja VIISP paslaugomis tokiais būdais, kurie gali sukelti grėsmę VIISP paslaugų stabiliam teikimui;

6.4.	naudojasi VIISP paslaugomis tik vykdant teisės aktuose VIISP paslaugų gavėjams nustatytas funkcijas;

6.5.	jokiais būdais ar priemonėmis neleidžia ar nesudaro galimybės naudotis VIISP paslaugomis bet kokioms trečiosioms šalims, įskaitant, bet neapsiribojant teisės naudotis VIISP paslaugomis perleidimu trečiosioms šalims;

6.6.	apie bet kokias aplinkybes, dėl kurių VIISP paslaugų teikimas turėtų būti skubiai sustabdytas ar nutrauktas, nedelsdami (ne vėliau kaip kitą darbo dieną) informuoja Komitetą raštu (elektroniniu paštu);

6.7.	pasikeitus teisės aktų nuostatoms, dėl kurių VIISP paslaugų gavėjai netenka teisės naudotis VIISP paslaugomis, nedelsdami raštu praneša apie tokias aplinkybes Komitetui;

6.8.	atlieka kitus teisės aktuose numatytus veiksmus, kiek tai susiję su naudojimusi VIISP paslaugomis.

7.	Taisyklių 8.1 papunkčiuose įvardintos VIISP paslaugos pradedamos teikti Komitetui ir VIISP paslaugos gavėjui sudarius Valstybės informacinių išteklių sąveikumo platformos paslaugų teikimo sutartį (toliau – VIISP paslaugų sutartis). VIISP paslaugų sutarties pavyzdinė forma pateikta Taisyklių 1 priede.

III SKYRIUS

VIISP PASLAUGOS

8.	VIISP paslaugos:

8.1. skirtos elektroninėms paslaugoms teikti:

8.1.1.	duomenų keitimosi tarp institucijų, taip pat duomenų, surenkamų iš elektroninių paslaugų gavėjų perdavimo VIISP paslaugų gavėjams (toliau – duomenų perdavimo paslauga);

8.1.2.	elektroninių paslaugų gavėjų tapatumo nustatymo duomenų paketų perdavimo VIISP paslaugų gavėjui (toliau – tapatybės nustatymo paslauga);

8.1.3.	mokėjimo už elektronines paslaugas ruošinio formavimo iš VIISP paslaugų gavėjo pateiktų duomenų, suformuoto mokėjimo ruošinio perdavimo elektroninių paslaugų gavėjo mokėjimo sąskaitą tvarkančiam mokėjimo paslaugų teikėjui, pinigų nurašymo nuo elektroninių paslaugų gavėjo mokėjimo sąskaitos ir duomenų, reikalingų apskaitai tvarkyti, pateikimo VIISP paslaugų gavėjui realiuoju laiku (toliau – mokėjimo paslauga);

8.2.	informacijos apie neelektroniniu ir elektroniniu būdu teikiamų administracinių paslaugų, elektroniniu ir neelektroniniu būdu teikiamų viešųjų paslaugų, kurių teikimą administruoja viešojo administravimo subjektai ir administracinėms arba viešosioms paslaugoms nepriskirtų viešojo administravimo subjektų elektroniniu ir neelektroniniu būdu teikiamų paslaugų (toliau - institucijų teikiamos paslaugos) skelbimo VIISP Elektroninių valdžios vartų portale (toliau – VIISP portalas) (paslaugų aprašymų skelbimo ir prisijungimo prie elektroninių paslaugų);

8.3. duomenims apie teikiamų paslaugų rodiklius kaupti, tvarkyti ir analizuoti;

8.4.	pasiekti Nacionalinės elektroninių siuntų pristatymo, naudojant pašto tinklą, informacinės sistemos paslaugą (toliau – e. pristatymo paslauga) per VIISP portalą (išskyrus tuos atvejus, kai E. pristatymo sistema turi sąsają su kita informacine sistema);

8.5.	juridinių asmenų įgaliojimų sudarymo ir teisių suteikimo fiziniams asmenims naudotis VIISP sukonstruotomis elektroninėmis paslaugomis (toliau – įgaliojimų sudarymo ir valdymo paslauga);

8.6.	pasiekti pagal 2014 m. liepos 23 d. Europos Parlamento ir Tarybos reglamentą (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, reikalavimus sukurtą eIDAS mazgą, užtikrinantį tarpvalstybinių elektroninių paslaugų teikimą (tarpvalstybinių elektroninių paslaugų gavėjų tapatybių nustatymo duomenų paketo perdavimo ir priėmimo per sąsają su Nacionaline elektroninės atpažinties informacine sistema (NETAIS), atliekančia elektroninės atpažinties eIDAS mazgo, įsteigto pagal Reglamento (ES) Nr. 910/2014 reikalavimus, funkciją);

8.7.	elektroninių paslaugų procesams ir jų sekoms (sudėtinėms elektroninėms paslaugoms) kurti ir teikti (toliau – konstravimo paslauga).

9.	VIISP paslaugos institucijų IT veiklos efektyvumui gerinti:

9.1.	centralizuoto VIISP paslaugų gavėjų dokumentų ir standartinių elektroninių dokumentų rengimo, tvarkymo ir saugojimo funkcionalumą užtikrinančią paslaugą (toliau – centralizuoto elektroninių dokumentų valdymo paslauga);

9.2.	turinio valdymo priemonių paslauga.

IV SKYRIUS

DUOMENŲ PERDAVIMO PASLAUGA

10.	Duomenų perdavimo paslaugos tikslas – sudaryti šios VIISP paslaugos gavėjams sąlygas naudojantis VIISP priemonėmis vykdyti duomenų teikimą duomenų gavėjams, duomenis perduodant informacinių technologijų priemonėmis į duomenų gavėjų valdomas valstybės informacines sistemas (toliau – IS) ar registrus;

11.	Duomenų perdavimas per VIISP gali būti atliekamas:

11.1.	duomenų gavėjams naudojant universaliąsias duomenų teikimo sąsajas (toliau – UDTS) – automatiniu būdu pagal duomenų gavėjų užklausas;

11.2.	duomenų gavėjams duomenis į jų pateiktas užklausas atvaizduojant VIISP portale.

12.	Duomenys per VIISP į duomenų gavėjų IS ar registrus perduodami naudojant VIISP paslaugų gavėjų parengtas ir VIISP publikuojamas UDTS, kurių sąrašas skelbiamas VIISP portale. UDTS rengiamos vadovaujantis Duomenų teikimo formatų ir standartų rekomendacijomis, patvirtintomis Informacinės visuomenės plėtros komiteto prie Susisiekimo ministerijos direktoriaus 2013 m. kovo 25 d. įsakymu Nr. T-36 „Dėl Duomenų teikimo formatų ir standartų rekomendacijų patvirtinimo“.

13.	Teikdamas duomenų perdavimo paslaugą Komitetas:

13.1.	pateikia duomenų gavėjams reikiamą techninę informaciją ir sudaro jiems sąlygas per VIISP gauti reikalingus duomenis;

13.2.	duomenų perdavimą vykdo laikydamasis šių sąlygų:

13.2.1.	turi būti užtikrintas duomenų gavėjų identifikavimas;

13.2.2.	formuoti užklausas turi būti leidžiama ir duomenys pagal pateiktas užklausas turi būti perduodami tik tiems duomenų gavėjams, kuriems tokia teisė numatyta;

13.2.3.	duomenys konkretiems duomenų gavėjams pagal jų užklausas turi būti perduodami tik tokių apimčių, kokios yra nustatytos duomenų teikėjo ir duomenų gavėjo sudarytoje duomenų teikimo sutartyje.

14.	Duomenų gavėjas, gaudamas duomenis per VIISP užtikrina sklandų priemonių, kurios bus naudojamos per VIISP perduodamiems duomenims priimti, veikimą.

15.	Komitetas duomenų perdavimo per VIISP paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir IV skyriuose nustatytų reikalavimų ir įsipareigojimų.

V SKYRIUS

TAPATYBĖS NUSTATYMO PASLAUGA

16.	Tapatybės nustatymo paslaugos tikslas – sudaryti VIISP paslaugų gavėjams galimybę naudojantis VIISP priemonėmis patvirtinti į jų IS ir registrus besikreipiančių elektroninių paslaugų gavėjų tapatumą. Taip pat sudaryti galimybę pasiekti pagal Reglamento (ES) Nr. 910/2014 reikalavimus sukurtą eIDAS mazgą, užtikrinantį tarpvalstybinių elektroninių paslaugų teikimą. Elektroninių paslaugų gavėjų tapatumo nustatymo paslauga – tai elektroninis procesas, kurio metu patvirtinama fizinio arba juridinio asmens, arba juridinio asmens, kuriam atstovauja fizinis asmuo, tapatybė pagal asmens tapatybės duomenis, pateikiamus naudojant elektroninės atpažinties priemonę.

17.	Į VIISP paslaugų gavėjo IS besikreipiančių elektroninių paslaugų gavėjų tapatybė nustatoma per VIISP, vadovaujantis VIISP paslaugų sutartyje ir (arba) Reglamente (ES) Nr. 910/2014 bei jo įgyvendinamuosiuose teisės aktuose nurodytomis techninėmis specifikacijomis.

18.	Elektroninių paslaugų gavėjų tapatumas patvirtinamas, naudojant:

18.1.	Lietuvos Respublikoje išduotas arba pripažįstamas elektroninės atpažinties priemones;

18.2.	Lietuvos Respublikos teritorijoje veikiančių bankų ar kitų finansų įstaigų elektroninės bankininkystės sistemas.

19.	Užsienio šalių asmenų tapatybė gali būti nustatoma naudojant:

19.1.	Tarpvalstybinį sprendimą, sukurtą vadovaujantis Reglamento (ES) Nr. 910/2014 ir jo įgyvendinamųjų teisės aktų reikalavimais;

19.2.	eRezidento kortelę.

20.	VIISP paslaugų gavėjas pagal VIISP paslaugų sutartyje nustatytą techninę specifikaciją parengia priemones, skirtas užtikrinti VIISP paslaugų gavėjo IS ir VIISP sąveiką ir apie tai informuoja Komitetą elektroninėmis priemonėmis.

21.	Komitetas per 5 darbo dienas nuo Taisyklių 20 punkte nurodyto pranešimo gavimo dienos arba kitais atvejais – per Komiteto ir VIISP paslaugų gavėjo individualiai suderintą terminą, VIISP paslaugų gavėjui pradeda teikti tapatybės nustatymo paslaugą.

22.	VIISP paslaugų gavėjas tapatybės nustatymo paslauga naudojasi tik VIISP paslaugų gavėjo tvarkomoje IS.

23.	Naudojantis tapatybės nustatymo paslauga gautus VIISP naudotojų tapatybės duomenis VIISP paslaugų gavėjas tvarko tik elektroninių paslaugų gavėjų tapatybės nustatymo tikslu.

24.	Komitetas tapatybės nustatymo paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir V skyriuose nustatytų esminių reikalavimų.

VI SKYRIUS

MOKĖJIMO PASLAUGA

25.	Mokėjimo paslaugos tikslas – suteikti VIISP paslaugų gavėjams priemones, kurių pagalba elektroninių paslaugų gavėjai galėtų atsiskaityti už VIISP paslaugų gavėjų teikiamas elektronines paslaugas realiu laiku.

26.	Mokėjimus už VIISP paslaugas VIISP paslaugų gavėjas gali gauti į:

26.1.	Valstybinės mokesčių inspekcijos (toliau – VMI) biudžeto pajamų surenkamąją sąskaitą. Tokiu atveju VIISP paslaugų gavėjui sukonfigūruojami mokėjimai per turimas VMI atsiskaitymo priemones ir per pridedamos papildomos atsiskaitymo priemonės per VIISP mokėjimo tarpininką. VIISP paslaugų gavėjams nereikia pasirašyti sutarties su VMI arba VIISP mokėjimo tarpininku;

26.2.	VIISP paslaugų gavėjo atsiskaitomąją sąskaitą. Tokiu atveju VIISP paslaugos gavėjas pasirašo sutartį be finansinių įsipareigojimų su mokėjimų tarpininku arba sutartį su finansiniais įsipareigojimais su bankais ar kitomis finansinėmis įstaigomis dėl visų ar tik dėl kai kurių mokėjimų būdų, skirtų atsiskaitymams realiu laiku vykdymui, kurie yra išvardinti Taisyklių 27 punkte.

27.	Mokėjimo paslaugos VIISP paslaugų gavėjams suteikiami šie apmokėjimo būdai:

27.1.	atsiskaitymas realiu laiku, naudojant elektroninės bankininkystės priemones;

27.2.	mokėjimo kortelėmis (Mastercard, VISA).

28.	Mokėjimo tarpininkas, pagal gautą informaciją apie mokėjimus į mokėjimo tarpininko sąskaitą, atlieka mokėjimus atitinkamai per:

28.1.	Komiteto sutartyje su mokėjimo tarpininku į nurodytą mokėjimo gavėjo sąskaitą per terminą, ne ilgesnį kaip nustatyta VIISP paslaugų sutartyje;

28.2.	Mokėjimo tarpininko ir VMI sutartyje nustatytą terminą.

29.	Sudarant VIISP paslaugų gavėjui sutartį su Mokėjimo tarpininku pagal 26.2 papunktį, dėl Mokėjimo tarpininko paslaugos gavimo, turi būti nustatytas ataskaitų teikimo periodiškumas VIISP paslaugų gavėjui ir kuriose nurodoma:

29.1.	pagal iš VIISP gautus duomenis – elektroninės paslaugos, už kurias praėjusį mėnesį buvo įvykdyti mokėjimai;

29.2.	pagal atitinkamų bankų ar kitų finansinių įstaigų duomenis – elektroninės paslaugos, už kurias Mokėjimo tarpininkas praėjusį mėnesį gavo mokėjimus bei tokių mokėjimų sumos;

29.3.	elektroninės paslaugos, už kurias Mokėjimo tarpininkas pervedė mokėjimus Taisyklių 27.1 punkte nustatyta tvarka, ir pervestų mokėjimų suma.

30.	Tuo atveju, jei elektroninė paslauga nesuteikiama, Mokėjimo tarpininkas nedelsdamas grąžina elektroninių paslaugų gavėjui už elektroninę paslaugą Mokėjimo tarpininkui pervestas pinigų sumas (įskaitant ir pinigus, kuriuos Mokėjimo tarpininkas gauna kaip atlyginimą už Mokėjimo tarpininkavimo paslaugą), kurių Mokėjimo tarpininkas dar nėra pervedęs VIISP Taisyklių 28 papunktyje nustatyta tvarka. Jei Mokėjimo tarpininkas pinigų sumas jau yra pervedęs Taisyklių 28 papunktyje nustatyta tvarka, elektroninės paslaugos gavėjui Mokėjimo tarpininkas perveda tik tą pinigų sumą (komisinis mokestis), kurią jis gavo už nesuteiktos elektroninės paslaugos Mokėjimo tarpininkavimo paslaugos teikimą.

31.	Mokėjimo tarpininkui už teikiamą Mokėjimo tarpininkavimo paslaugą mokamas atlyginimas, kurio dydis nustatomas Komitetui atlikus viešąjį pirkimą Lietuvos Respublikos viešųjų pirkimų įstatymo nustatyta tvarka.

32.	Sudarius naują ar atlikus galiojančios VIISP paslaugų sutarties keitimą, VIISP paslaugų gavėjas pagal VIISP paslaugų sutartyje nustatytas technines specifikacijas parengia priemones, skirtas užtikrinti VIISP paslaugų gavėjo IS ir VIISP sąveiką VIISP paslaugų gavėjui naudojantis mokėjimo paslauga ir apie tai informuoja Komitetą elektroninėmis priemonėmis.

33.	Komitetas per 5 darbo dienas nuo Taisyklių 32 punkte nurodyto pranešimo gavimo dienos, atskirais atvejais – per Komiteto ir VIISP paslaugų gavėjo individualiai suderintą terminą, VIISP paslaugų gavėjui pradeda teikti mokėjimo paslaugą.

34.	VIISP paslaugų gavėjas mokėjimo paslauga naudojasi tik vykdydamas su atsiskaitymais už jo IS teikiamas elektronines paslaugas susijusius procesus.

35.	VIISP paslaugų gavėjas naudojantis mokėjimo paslauga gautus asmens duomenis tvarko tik atsiskaitymo už elektronines paslaugas fakto patikrinimo tikslu.

36.	Komitetas teikiant mokėjimo paslaugą gautus asmens duomenis tvarko tik mokėjimo paslaugos procedūros vykdymo tikslu.

37.	Komitetas mokėjimo paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir VI skyriuose nustatytų esminių reikalavimų.

VII SKYRIUS

Informacijos apie institucijų teikiamas paslaugas skelbimo VIISP portale paslauga, duomenų apie Institucijų teikiamų paslaugų rodiklius kaupimas, tvarkymas ir analizė

38.	Informacijos apie institucijų teikiamas paslaugas skelbimo VIISP portale paslaugos tikslas – sudaryti VIISP paslaugų gavėjams galimybę, naudojantis VIISP priemonėmis teikti institucijų teikiamų paslaugų aprašymų (toliau – Aprašymas) informaciją.

39.	Aprašymus naudodamiesi VIISP savitarnos srities skaitmeninio turinio valdymo priemonėmis talpina VIISP paslaugų gavėjai.

40.	VIISP paslaugų gavėjas VIISP savitarnos srityje užpildo Aprašymą institucijos teikiamos paslaugos duomenimis, nurodytais VIISP nuostatų 22.4 papunktyje.

41.	Aprašyme turi būti pateikta informacija apie konkrečią institucijos teikiamą paslaugą ir internetinė nuoroda į šią teikiamą paslaugą, jeigu aprašoma yra elektroninė paslauga.

42. Institucijos teikiamos viešosios ir / ar administracinės paslaugos aprašymas VIISP savitarnos srityje suderinamas Lietuvos Respublikos vidaus reikalų ministro nustatyta tvarka ir paskelbiamas VIISP portale.

43.	Už VIISP portale skelbiamame Aprašyme nurodytų duomenų teisingumą atsako Aprašymą užpildęs VIISP paslaugų gavėjas. Aprašymai, atsižvelgiant į jų teikėjo veiklos ir teisės aktų, reglamentuojančių šių paslaugų teikimą, pakeitimus, turi būti peržiūrimi ir prireikus atnaujinami ne vėliau kaip per 20 darbo dienų nuo tokių pasikeitimų įsigaliojimo dienos.

44. Viešojo valdymo agentūra renka, tvarko duomenis apie institucijų teikiamų viešųjų ir administracinių paslaugų rodiklius VIISP priemonėmis.

45.	Komitetas Informacijos apie institucijų teikiamas paslaugas skelbimo VIISP portale paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir VII skyriuose nustatytų esminių reikalavimų.

VIII SKYRIUS

e. pristatymo paslauga

46.	Nacionalinės elektroninių siuntų pristatymo, naudojant pašto tinklą, informacinės sistemos paslaugos per VIISP portalą tikslas – VIISP naudotojui ar elektroninių paslaugų gavėjui prisijungus prie VIISP savitarnos ar VIISP portalo, pateikti informaciją apie galimybę susikurti elektroninio pristatymo dėžutę, kuri naudojama elektroninio pristatymo paslaugai gauti arba prisijungti prie jau turimos elektroninio pristatymo dėžutės.

47.	VIISP naudotojui ar elektroninių paslaugų gavėjui pasirinkus elektroninio pristatymo dėžutės sukūrimą:

47.1.	jis yra nukreipiamas į Nacionalinės elektroninių siuntų pristatymo, naudojant pašto tinklą, informacinę sistemą;

47.2.	Nacionalinei elektroninių siuntų pristatymo, naudojant pašto tinklą, informacinei sistemai perduodami nukreipto VIISP naudotojo ar elektroninių paslaugų gavėjo asmens tapatybės nustatymo duomenys: Vardas, Pavardė, elektroninių paslaugų gavėjo asmens kodas arba VIISP naudotojo valstybės tarnautojo pažymėjimo numeris.

IX SKYRIUS

įgaliojimų sudarymo ir valdymo paslauga

48.	VIISP priemonėmis įgaliojimų sudarymo ir valdymo paslaugos tikslas – sudaryti galimybę juridinių asmenų vadovams VIISP aplinkoje įgalioti savo darbuotojus atlikti tam tikrus veiksmus VIISP portale.

49.	Veikti pagal VIISP priemonėmis sudarytą įgaliojimą leidžiama prie VIISP portalo prisijungusiems elektroninių paslaugų gavėjams, kurie yra identifikuoti kaip fiziniai asmenys, t. y., iš išorinės autentifikavimo sistemos yra gautas asmens kodas.

50.	Jei iš išorinės autentifikavimo sistemos yra gaunamas valstybės tarnautojo kodas (prisijungimas su valstybės tarnautojo sertifikatu) arba juridinio asmens kodas (prisijungimas per banką ar kitą finansų įstaigą), asmuo yra identifikuojamas ne kaip fizinis asmuo ir jam nesuteikiama galimybė veikti pagal įgaliojimą.

51.	Elektroninių paslaugų gavėjas (fizinis asmuo), turintis VIISP priemonėmis sudarytą įgaliojimą atlikti tam tikrus veiksmus, prisijungęs prie VIISP portalo bet kuriuo metu gali pasirinkti teisę – veikti pagal įgaliojimą. Pasirinkus teisę veikti pagal įgaliojimą, elektroninių paslaugų gavėjui (įgaliotajam) yra matomi tik jam leidžiami atlikti veiksmai juridinio asmens vadovo vardu. Inicijavus veiksmo atlikimą, prieš pradedant veiksmo vykdymą, yra patikrinama ar elektroninių paslaugų gavėjui (įgaliotajam) leidžiama atlikti šį veiksmą.

52.	Elektroninių paslaugų teikėjams sudaroma galimybė VIISP priemonėmis sudaryti, registruoti, tvarkyti, tikrinti įgaliojimus, kuriuose naudotojai, fiziniai asmenys (juridinio asmens darbuotojai), įgaliojami atstovauti juridinį asmenį, naudotis jų teikiamomis elektroninėmis paslaugomis.

53.	Komitetas VIISP priemonėmis įgaliojimų sudarymo ir valdymo paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir IX skyriuose nustatytų esminių reikalavimų.

X SKYRIUS

KONSTRAVIMO PASLAUGA

54.	Konstravimo paslaugos tikslas – sudaryti VIISP paslaugų gavėjams sąlygas VIISP aplinkoje, naudojantis Taisyklių III skyriuje nurodytomis VIISP paslaugomis, kurti ir talpinti informacinių ir ryšių technologijų priemones, reikalingas VIISP paslaugų gavėjams teikti elektronines paslaugas arba tokių paslaugų procesų sudėtinių dalių rezultatus.

55.	Naudodamiesi VIISP priemonėmis VIISP paslaugų gavėjai gali:

55.1.	kurti, diegti ir derinti VIISP paslaugų gavėjų teikiamų elektroninių paslaugų veiklos procesus arba jų sudėtines dalis;

55.2.	vykdyti VIISP paslaugų gavėjų teikiamų elektroninių paslaugų veiklos procesus ir stebėti jų veiklos ataskaitas;

55.3.	administruoti įdiegtus VIISP paslaugų gavėjų teikiamų elektroninių paslaugų veiklos procesus.

56.	Institucija, ketinanti naudotis Konstravimo paslauga, parengia planuojamos teikti elektroninės paslaugos paraišką (toliau – Paraiška) (Paraiškos forma pateikiama Taisyklių 2 priede) ir teikia suderinimui Komitetui.

57.	Paraiškos turinį sudaro šios dalys:

57.1.	bendroji informacija. Šioje dalyje nurodoma: elektroninės paslaugos gavėjai (fiziniai arba juridiniai asmenys), paslaugos teikėjo pavadinimas, kontaktinio asmens, kuris gali suteikti informaciją apie paslaugos kūrimą ir teikimą, vardas, pavardė, pareigos, telefono numeris ir elektroninio pašto adresas;

57.2.	informacija apie elektroninę paslaugą. Šioje dalyje nurodoma: elektroninės paslaugos pavadinimas, teisės aktas, kuriuo vadovaujantis teikiama elektroninė paslauga, asmens duomenų tvarkymo tikslas bei laukiamas suteiktos VIISP paslaugų gavėjo elektroninės paslaugos rezultatas (pvz., išduotas leidimas). Šioje dalyje gali būti aprašomos kelios elektroninės paslaugos, jei jų teikimo procesai susiję (pvz., licencijos ir jos dublikato išdavimas);

57.3.	duomenų teikėjai ir jų teikiami duomenys. Šioje dalyje nurodoma informacija apie duomenų teikėjus, kurių tvarkomi duomenys bus naudojami teikiant elektroninę paslaugą: pavadinimas, duomenų teikėjo valdomo valstybės registro arba informacinės sistemos, kurioje tvarkomi duomenys bus naudojami teikiant elektroninę paslaugą, pavadinimas ir registravimo Registrų ir valstybės informacinių sistemų registre kodas, konkretūs duomenų teikėjų tvarkomi duomenys, kurie bus naudojami teikiant elektroninę paslaugą (arba tokių duomenų grupės, jeigu visų duomenų nurodyti nėra galimybės), ir tokių duomenų (arba jų grupių) saugojimo terminas. Šioje dalyje turi būti aprašomi visi duomenų teikėjai, jeigu teikiant elektroninę paslaugą numatoma naudoti kelių duomenų teikėjų tvarkomus duomenis;

57.4.	elektroninės paslaugos teikimo procesas. Šioje dalyje trumpai aprašomas paslaugos teikimo procesas ir esminiai paslaugos teikimo žingsniai (pvz., prašymo užpildymas ir pateikimas, duomenų patikrinimas, duomenų patikslinimas, sprendimo priėmimas, rezultato pateikimas ir t. t.), nurodomos paslaugos teikimo išimtys arba sąlygos, kai nutraukiamas jau pradėtas paslaugos teikimo procesas (pildoma tik jei yra specifinių sąlygų), nurodoma, kurios iš Taisyklėse nurodytų VIISP paslaugų bus naudojamos kuriant VIISP priemones;

57.5.	VIISP priemonių kūrimo finansavimas. Šioje dalyje nurodomas subjektas, kuris padengs VIISP priemonių kūrimo išlaidas (nurodant lėšų šaltinį), trumpai aprašomi Komiteto ir VIISP paslaugų gavėjo santykiai vykdant VIISP priemonių kūrimo darbus: nurodoma, kas ir kaip vykdys VIISP priemonių specifikavimą, VIISP priemonių diegėjo parinkimą ir jo veiklos priežiūrą, rezultatų priėmimą ir panašiai.

58.	Suderinus Paraišką sudaroma VIISP paslaugų sutartis.

59.	Sudarius VIISP paslaugų sutartį arba atlikus sudarytos VIISP paslaugų sutarties keitimą, pagal Paraiškoje pateiktą informaciją rengiama VIISP priemonių detali specifikacija ir kuriamos VIISP priemonės.

60.	Komitetas Konstravimo paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir X skyriuose nustatytų esminių reikalavimų.

XI SKYRIUS

Centralizuoto elektroninių dokumentų valdymo paslauga

61.	Centralizuotos elektroninių dokumentų valdymo paslaugos tikslas – suteikti VIISP paslaugų gavėjams (nedidelę organizacinę struktūrą turinčioms valstybės ir savivaldybių institucijoms, įstaigoms ir įmonėms) galimybę neatlygintinai naudotis elektroninių dokumentų valdymo paslauga, apimančią elektroninių dokumentų rengimą, tvarkymą ir saugojimą.

62.	Centralizuota elektroninių dokumentų valdymo paslaugos pagrindinės funkcijos:

62.1.	elektroninio dokumento, atitinkančio specifikaciją ADOC-V1.0/ ADOC-V2.0 ir PDF-LT-V1.0 rengimas;

62.2.	gauto elektroninio dokumento tikrinimas elektroninio dokumento atitikimui specifikacijai;

62.3.	elektroninių parašų metaduomenų tikrinimas;

62.4.	įstaigos parengto ir gauto elektroninio dokumento pasirašymas, registravimas pagal nustatytus reikalavimus;

62.5.	elektroninių bylų tvarkymas (dokumentų sisteminimas į bylas ir bylose);

62.6.	elektroninių dokumentų išsaugojimas (įskaitant ir elektroninio parašo galiojimo įrodymų išsaugojimą, laiko žymų naudojimą) ir elektroninių dokumentų saugojimo rizikos valdymas;

62.7.	gauto elektroninio dokumento nukreipimas (su ar be rezoliucijos) atsakingam darbuotojui bei dokumento vykdymo kontrolės stebėjimas;

62.8.	administravimas (naudotojų registravimas ir rolių suteikimas ir pan.);

62.9.	duomenų (elektroninių dokumentų, užduočių ir kt.) eksportavimas. Šis funkcionalumas skirtas tiems atvejams, kai centralizuota elektroninių dokumentų valdymo paslauga besinaudojanti įstaiga pasikeitus poreikiams nuspręstu pati įsigyti elektroninių dokumentų valdymo sistemą ir į ją persikelti ankstesnius duomenis;

62.10.	integracinė sąsaja su Nacionaline elektroninių siuntų pristatymo naudojant pašto tinklą, informacine sistema;

62.11.	integracine sąsaja su Lietuvos vyriausiojo archyvaro tarnybos Elektroninio archyvo informacine sistema dėl elektroninių dokumentų perdavimo ilgalaikiam išsaugojimui;

62.12.	įstaigų gautų oficialių dokumentų skaitmeninių kopijų įtraukimas į apskaitą ir valdymas. Naudojantis šiuo funkcionalumu galima užregistruoti skaitmeninio dokumento kopijų kaip gautų dokumentų, priskirti bylai ir valdyti tokias kopijas teises aktų nustatyta tvarka.

63.	Komitetas Centralizuotą elektroninių dokumentų valdymo paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir XI skyriuose nustatytų esminių reikalavimų.

XII SKYRIUS

Turinio valdymo priemonių paslauga

64.	Turinio valdymo priemonių paslaugos tikslas – teikti VIISP paslaugų gavėjams turinio valdymo priemonių paslaugą portale „Mano Vyriausybė“.

65.	Turinio valdymo priemonių paslaugos suteikimo metu VIISP paslaugų gavėjui portale „Mano vyriausybė“ sukuriama interneto svetainė, kurioje VIISP paslaugų gavėjas teikia savo veiklos informaciją.

66.	VIISP paslaugų gavėjų portale „Mano vyriausybė“ teikiama informacija turi atitikti Lietuvos Respublikos teisės gauti informaciją ir duomenų pakartotinio naudojimo įstatymo ir Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo, patvirtinto Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“, nuostatas.

67.	Turinio valdymo priemonių paslaugos pagrindinės funkcijos:

67.1.	VIISP paslaugų gavėjų interneto svetainių, skirtų VIISP paslaugų gavėjų veiklos informacijos talpinimui portale „Mano vyriausybė“, struktūros sukūrimas;

67.2.	VIISP paslaugų gavėjų veiklos informacijos portale „Mano vyriausybė“ tvarkymas;

67.3.	Kitos VIISP paslaugų gavėjų informacijos (viešųjų konsultacijų informacija, Lietuvos Respublikos Vyriausybės darbo grupių ir komisijų veiklos informacija, Ministro Pirmininko, Lietuvos Respublikos Vyriausybės ir ministerijų atstovų pasitarimų, Lietuvos Respublikos Vyriausybės posėdžių informacija, įstaigų skelbiamų visuomenės apklausų informacija) tvarkymas;

67.4.	Galimybės kreiptis į VIISP paslaugų gavėjus užtikrinimas (informacijos apie galimybes elektroniniu būdu kreiptis į Lietuvos Respublikos Vyriausybę, Ministrą Pirmininką ir kt. institucijas užtikrinimas, kreipinių stebėsenos vykdymas, kreipinių institucijoms nukreipimas, atsakymų į pateiktus kreipinius pateikimas);

67.5.	Portalo „Mano vyriausybė“ naudotojų administravimas (naudotojų registravimas ir rolių suteikimas ir pan.);

67.6.	Siekiant teikti turinio valdymo priemonių paslaugą yra realizuotos integracinės sąsajos su:

67.6.1.	Lietuvos Respublikos Vyriausybės kanceliarijos dokumentų valdymo sistema, iš kurios teikiama Ministro Pirmininko, Lietuvos Respublikos Vyriausybės ir ministerijų atstovų pasitarimų, Lietuvos Respublikos Vyriausybės posėdžių informacija;

67.6.2.	Valstybės tarnautojų registru iš kurio institucijoms teikiami jų valstybės tarnautojų ir darbuotojų, dirbančių pagal darbo sutartis, pareigybių pavadinimus ir kontaktiniai duomenys, naudojami institucijų interneto svetainių kontaktinių duomenų automatizuotam tvarkymui.

68.	Už turinio valdymo priemonėmis portale „Mano vyriausybė“ skelbiamos informacijos teisingumą atsako VIISP paslaugų gavėjas.

69.	Komitetas Turinio valdymo priemonių paslaugą teikia, o VIISP paslaugų gavėjas šia paslauga naudojasi laikydamasis Taisyklių II ir XII skyriuose nustatytų esminių reikalavimų.

XIII SKYRIUS

INSTITUCIJOS SAVITARNOS SRITIS

70.	VIISP paslaugų gavėjas pateikia Komitetui darbo su portalu teisių suteikimo prašymą (toliau – prašymas) užpildydamas VIISP portale prašymo formą.

71.	Prašymo formoje nurodomi šie duomenys:

71.1.	Asmens, kuris yra įgaliotas institucijai sukurti prieigą prie VIISP savitarnos srities, duomenys – valstybės tarnautojo pažymėjimo numeris, asmens kodas, vardas ir pavardė arba darbuotojo, dirbančio pagal darbo sutartį, asmens kodas, vardas ir pavardė;

71.2.	VIISP paslaugų gavėjo juridinio asmens pavadinimas;

71.3.	VIISP paslaugų gavėjo juridinio asmens kodas;

71.4.	VIISP naudotojai, kurie naudosis VIISP savitarnos sritimi, šių naudotojų valstybės tarnautojų pažymėjimų numeriai, vardai ir pavardės, arba asmens kodai, vardai ir pavardės, jei šie naudotojai yra darbuotojai, dirbantys pagal darbo sutartis, naudotojams priskiriamos užduotys;

71.5.	informacija apie priemones, kuriomis prašymą pateikusiam asmeniui ar prašyme nurodytiems VIISP naudotojams bus perduota informacija apie sukurtą prieigą bei prisijungimo prie VIISP savitarnos srities duomenys ar informacija apie nesukurtą prieigą.

72.	Užpildytas Prašymas patvirtinamas ir pateikiamas Komitetui VIISP priemonėmis.

73.	Jeigu prieiga prie VIISP savitarnos srities sukuriama, prašyme nurodytiems VIISP naudotojams prašyme numatytomis priemonėmis perduodama informacija apie sukurtą prieigą bei prisijungimo prie VIISP savitarnos srities duomenys.

74.	Jeigu prieiga prie VIISP savitarnos srities nesukuriama, prašyme numatytomis priemonėmis prašymą pateikęs asmuo yra informuojamas apie nesėkmingą bandymą gauti prieigą prie VIISP savitarnos srities.

75.	Pateikdami prašymą VIISP paslaugų gavėjas patvirtina, kad susipažino su VIISP savitarnos srities naudojimo taisyklėmis, VIISP saugumo politika ir šią politiką įgyvendinančiais dokumentais, su jais sutinka ir įsipareigoja jais vadovautis.

76.	Pasikeitus prašyme nurodytiems duomenims VIISP paslaugų gavėjas privalo šiuos duomenis VIISP savitarnos srityje atnaujinti ne vėliau kaip per 5 darbo dienas nuo minėtų duomenų pasikeitimo dienos.

77.	VIISP naudotojai privalo saugoti jiems suteiktus prisijungimo duomenis ir niekam jų neperduoti. Atsakomybė už visus su VIISP savitarnos srities VIISP naudotojo prisijungimo duomenimis atliktus veiksmus tenka asmeniui, kuriam yra suteikti prisijungimo duomenys.

78.	VIISP savitarnos srityje VIISP naudotojai atlieka šiuos VIISP paslaugų valdymo veiksmus:

78.1.	nustato užduotis kitiems VIISP naudotojams dėl VIISP paslaugų teikimo;

78.2.	vykdo VIISP paslaugų veikimo būklės ir naudojimo intensyvumo stebėseną;

78.3.	naudojasi VIISP pagalbos teikiamomis priemonėmis bei valdo incidentų arba pakeitimų prašymų registravimą;

78.4.	peržiūri gaunamų VIISP paslaugų bei joms priskirtų parinkčių sąrašą;

78.5.	pagal nustatytas taisykles keičia gaunamų paslaugų teikimo parinktis;

78.6.	pagal poreikį keičia ataskaitų apie gaunamas paslaugas apimtis ir periodiškumą;

78.7.	peržiūri įgaliojimų registre užregistruotų įgaliojimų atvaizdavimus VIISP ir jais naudojasi;

78.8.	valdo priminimų apie teikiamas VIISP paslaugas parinktis;

78.9.	įkelia ir valdo įkeliamus VIISP dokumentų elektroninių paslaugų gavėjo asmeninius dokumentus;

78.10.	sudaro ir tvarko naudingų susijusių nuorodų sąrašą.

XIV SKYRIUS

VIISP PASLAUGŲ SUTARTIS

79.	VIISP paslaugų sutartys yra sudaromos elektroninio ryšio priemonėmis VIISP portale. VIISP paslaugų sutartis yra pasirašoma kvalifikuotu elektroniniu parašu. VIISP paslaugų sutartis derinama pasirašant nekvalifikuotu elektroniniu parašu, formuojamu VIISP portalo programinės įrangos priemonėmis. Laikoma, kad toks nekvalifikuotas elektroninis parašas turi tokią pat teisinę galią, kaip kvalifikuotas elektroninis parašas arba parašas popieriniuose dokumentuose.

80.	VIISP paslaugų sutartyje yra nurodoma (arba pateikiamos blanketinės nuorodos): VIISP paslaugų sutarties dalykas, šalių teisės, pareigos, atsakomybė, VIISP paslaugų užsakymo teikimo, keitimo ir atsisakymo tvarka ir kita VIISP paslaugų sutarčių vykdymui aktuali informacija. Asmens duomenų tvarkymo sąlygos yra nustatomos VIISP paslaugų sutarties priede ir / arba VIISP paslaugų užsakymuose.

81.	VIISP paslaugų gavėjui teikiamos konkrečios VIISP paslaugos, jų techninės specifikacijos ir kita VIISP paslaugų teikimui reikalinga informacija pateikiama VIISP paslaugų užsakymuose. VIISP paslaugų sutarties priedai ir VIISP paslaugų užsakymai yra laikomi VIISP paslaugų sutarties sudėtine neatsiejama dalimi.

82.	Pasirašius VIISP paslaugų sutartį, VIISP paslaugų gavėjas įgyja teisę gauti VIISP paslaugas nurodytas Taisyklių III skyriuje. VIISP paslaugos, nurodytos Taisyklių III skyriuje pradedamos teikti, tik po to, kai VIISP paslaugų gavėjas VIISP portale VIISP institucijų savitarnos srityje VIISP portalo priemonėmis pateikia pasirašytą VIISP paslaugų užsakymą, o VIISP paslaugų teikėjas tokį VIISP paslaugų užsakymą patvirtina. VIISP paslaugų užsakymai pasirašomi nekvalifikuotu elektroniniu parašu, formuojamu VIISP portalo programinės įrangos priemonėmis.

83.	VIISP paslaugų gavėjas VIISP paslaugų sutarties galiojimo laikotarpiu VIISP portale VIISP institucijų savitarnos srityje VIISP portalo priemonėmis gali teikti naujus VIISP paslaugų užsakymus, keisti esamus VIISP paslaugų užsakymus bei atsisakyti anksčiau pateiktų VIISP paslaugų užsakymų. VIISP paslaugų gavėjo pateikti nauji/keičiami/atsisakomi VIISP paslaugų užsakymai įsigalioja tik juos patvirtinus VIISP paslaugų teikėjui.

84.	VIISP portale VIISP institucijų savitarnos srityje VIISP paslaugų gavėjams yra pateikiama detali informacija apie jų sudarytas VIISP paslaugų sutartis, jų priedus ir VIISP paslaugų užsakymus.

85.	Pasirašydamas VIISP sutartį VIISP paslaugų gavėjas patvirtina, kad susipažino su Valstybės informacinių išteklių sąveikumo platformos portalo epaslaugos.lt paslaugų teikimo sąlygų aprašu, patvirtintu Informacinės visuomenės plėtros komiteto direktoriaus įsakymu, VIISP saugos nuostatais ir saugumo politiką įgyvendinančiais dokumentais, su jais sutinka ir įsipareigoja jais vadovautis.

XV SKYRIUS

BAIGIAMOSIOS NUOSTATOS

86.	VIISP tvarkytojai, VIISP paslaugų gavėjai, duomenų gavėjai, Mokėjimo tarpininkas Taisyklių nuostatas vykdo nepažeisdami kitų teisės aktų reikalavimų.